Munisipale bestuurder en verdagte in bedrogsaak vermoor | Netwerk24
Deur Susan Cilliers 04 Oktober 2020 08:45
Stanley Khanyile (52), 'n munisipale bestuurder in die Vereeniging-omgewing en 'n verdagte in 'n bedrogsaak in die Oos-Kaap, is Saterdagmiddag op die parkeerterrein van 'n winkelsentrum aan die Oos-Rand doodgeskiet.
Die polisie het Sondagoggend nog na sy moordenaar(s) gesoek.
Hoewel die polisie nog nie amptelik die slagoffer se naam bekend gemaak het nie, was dit gou bekend dat dit Khanyile is.
Volgens brig. Mathapelo Peters, polisiewoordvoerder in Gauteng, was die slagoffer vroeg Saterdagmiddag in sy voertuig op die parkeerterrein van 'n winkelsentrum in Meyersdal, Alberton.
"Iemand het verskeie skote op hom gevuur. Die skieter het blykbaar daarna van die toneel gevlug en in 'n goue Toyota Cressida wat daar naby geparkeer was, gespring."
Peters sê die motief vir die aanval is onbekend.
Rapport berig Khanyile, wat die afgelope tyd die munisipale bestuurder van die Sedibeng-distriksmunisipaliteit was, word daarvan verdink dat hy R29 miljoen van die Oos-Kaapse regering gesteel het.
Hy was vroeër hoof van dié provinsie se departement van maatskaplike ontwikkeling.
Khanyile het saam met Vuyokasi Sangoni, voormalige hoofdirekteur van die departement van maatskaplike ontwikkeling in die Oos-Kaap, asook Poovandaren Chetty, 'n Durbanse sakeman, op aanklagte van diefstal, bedrog en geldwassery tereggestaan.
Hulle het in Augustus in die landdroshof in King William's Town verskyn. Die saak is tot 16 Oktober uitgestel.